耤田赋
李蒙 (Tang)
揉为耒。剡为耜。取其象也远矣。农为本。食为天。惟其利也大焉。圣人利器致丰。躬亲莫重于稼穑。轨物励俗。敦劝克厚乎率先。于以奉神祇。昭报之诚达。于以祈社稷。孝享之德宣。则躬耕之义也。从古以然。皇帝勤惟国本。钦若人天。所务惟农。顺动而取诸豫。所宝惟谷。时行而应乎乾。洎正月之吉日。将有事乎昊天。列千官于近甸。屯万骑于遐阡。当是时也。其祭不戒而宿设。其工职竞以先后。大礼备兮和乐陈。啬夫驰兮庶人走。帝乃服葱犗。乘御耦。我疆我理。礼正于三推。必躬必亲。义存乎千亩。四辅冢宰。六卿近臣。大夫师长之族。都鄙华裔之人。圣有作兮。万物咸睹。人胥效兮。天下归淳。且图匮者于其丰。防俭者于其逸。有备所以无患。克勤是用终吉。三推之礼废。则仓廪以之虚。肆眚之恩废。则简书以之佚。钦哉钦哉。能事斯毕矣。然则农功可大。农扈允臧。以农为本兮国有常令。以农率下兮人知向方。亦既奉宗庙。亦既备烝尝。一人垂训兮万国昌。罔有迷于日用。于胥颂美兮声洋洋。